懷李氏昆弟二十韻
作者：洪适
朝代：宋

paragraphs: 城南兩佳士，英躔名硉矹。
相之妙才具，玉筍班中闕。
胡爲彯長纓，去去事輗軏。
舉之登詞壇，龍虎榜未揭。
歸循南陔蘭，不使芳馨歇。
胸中蟠五車，一一思英發。
有中清廟瑟，審聲知度越。
我來貳銀菟，接袂俱墨髮。
情期膠漆堅，門受車馬謁。
筆陣幾鏖戰，君盈我先竭。
別來勤相思，十日倏飄忽。
遲明蒙囂塵，畢景邁崷崪。
躋高怯肩輿，挹秀欣拄笏。
泉清甘著齒，巖幽冷縈骨。
西風涌波瀾，極望際溟渤。
是中三神山，縹緲雲出沒。
問津舊乘槎，引舟今捨筏。
俛首傾縹瓷，獨醉徑兀兀。
起看天宇開，詩成走郵卒。
歸歟及中秋，高樓共嘉月。